अपने बचपन को याद करता हूँ तो कुछ पत्रिकाएँ याद आती हैं। सबसे पहली पत्रिका याद आती है “राजा-भैया”। इसमें कुछ स्तम्भ थे जैसे कि रंग भरो, चुटकले इत्यादि। कुछ छोटी-छोटी कहानियाँ और कविताएँ होती थीं बड़े-बड़े शब्दों में लिखीं ताकि बच्चे आसानी से पढ़ सकें। यह पत्रिका मैं पाठशाला में दाख़िल होने से पहले पढ़ता था। थोड़ा बड़ा होने पर मेरी प्रिय पत्रिका “चंदामामा” हो गयी, फिर पराग। पराग पढ़ते-पढ़ते कब धर्मयुग, साप्ताहिक हिन्दुस्तान, सारिका तक पहुँच गया इसका मुझे याद नहीं। कहना यह चाहता हूँ कि यह पारिवारिक वातावरण है जो कि साहित्यिक पाठक की नींव धरता है। उपहार में दी गयी पुस्तकें कभी भी व्यर्थ नहीं जातीं। बस यह ध्यान देना आवश्यक है कि पुस्तकें बच्चे की आयु के अनुसार हों। बच्चों का मनोरंजन केवल वीडियो गेम्स, टी.वी. तक ही सीमित न हो। बाल साहित्य भी उसके मनोरंजन का महत्वपूर्ण भाग होना चाहिए।